Wêreldklas skole lewer leerders wat wêreldwys is - Solidariteit WêreldSolidariteit Wêreld
Tuis › Nuuskantoor › Wêreldklas skole lewer leerders wat wêreldwys is
Wêreldklas skole lewer leerders wat wêreldwys is
Dinsdag | 24 November | 2020
Vanjaar het Die Wolkskool, die aanlyn leerplatform van die Solidariteit Skoleondersteuningsentrum (SOS), eerstehands ervaar hoe tegnologie oplossings moontlik maak wat enkele jare gelede nog ondenkbaar was. Ons het tydens die inperking gesien hoe ons kinders ononderbroke kon voortgaan om te leer terwyl Covid 19-storms in die agtergrond woed. Meer as 127 000 leerders het in hierdie ontwrigtende jaar Die Wolkskool gebruik. Terselfdertyd het ons onderwysers ongelooflik hard en kreatief te werk gegaan, sodat baie leerders selfs beter daaraan toe is as in ander jare. Dit noem 'n mens veerkragtigheid! Met elke krisis bons jy al hoe hoër terug!
Afrikaanse skole, onderwysers, ouers en kinders het eienaarskap geneem van hul toekoms en dit nie in die hande van ander geplaas nie. Onderwysers het gesê: "Nee, dit is óns uitdaging, óns skool, óns kinders. Óns gaan dit sélf doen."
In hierdie vinnig veranderende wêreld weet ons egter ook dat daar meer soortgelyke krisisse op ons wag en dat ons daarvoor gereed moet wees sodat ons voortdurend kán terugbons. Selfs as ons onseker en angstig raak, sê ons steeds: ONS SAL SELF! Elke krisis sien ons as 'n volgende geleentheid.
Ons weet dit sal deeglike dinkwerk verg en dat ons uiters kreatief en innoverend moet wees, maar ons pak die uitdagings met moed en durf aan. Dit beteken dat ons slim moet werk en kritiese vrae moet begin vra: Is die bestaande vakkennis wat ons in die klaskamer oordra, voldoende? In watter mate word ons kinders opgelei om die een komplekse probleem na die ander op te los? Leer ons kinders om te kan floreer in onbekende, onsekere tye? In watter mate ontwikkel ons kinders in eie reg, neem hulle self verantwoordelikheid en kry hulle die geleentheid om hul belangstellings volledig te kan uitleef?
In 2021 neem die Die Wolkskool die voortou om skole, onderwysers en ouers by te staan om toekomsgerigte vaardighede by leerders te ontwikkel sodat hulle die onsekere toekoms met selfvertroue kan aandurf. Die Wolkskool speel reeds 'n kardinale rol hierin. Ons neem 'n verdere stap met die bekendstelling van die Wêreldwys-inisiatief.
Wêreldwys sal leerders met regte wêreldse probleme konfronteer en hulle uitdaag om met kreatiewe oplossings vorendag te kom. Die Wolkskool se bestaande videolesse en assesserings is steeds 'n belangrike bron, maar leerders sal nou ook toegang kry tot "Hoe om"-video's met voorbeelde uit die praktyk. Uitdagings kan wissel van "Hoe om die skool se snoepie te bestuur", tot "Hoe om 'n ruimtetuig te lanseer". Skole sal die geleentheid kry om spanne in te skryf en met mekaar te kompeteer. Onderwysers sal deur middel van uitgewerkte lesplanne en voorbeelde toegerus word om soortgelyke projekte in hul skole te implementeer.
Met die Wêreldwys-inisiatief neem ons beheer van ons kinders se toekoms deur aan soveel as moontlik leerders toegang te gee tot wêreldgehalte onderwys in hul moedertaal, Afrikaans. So kan hulle in eie reg ontwikkel om uiteindelik as suksesvolle burgers 'n waardevolle bydrae tot hul gemeenskap, die land en dalk die ganse mensdom te lewer .